Brian Mikkelsen (KF), 2002-12-11:
Til hr. Ole Sohn: Fair nok.
Jeg konstaterer blot, at der er
en skillelinje mellem de EU-kritiske partier og de EU-venlige partier i denne her sag.
Jeg forstår så, at der også er andre elementer, der afgør SF's stillingtagen, og det synes jeg er helt fair.
Og da der er tradition for, at der er en grundig sagsbehandling også i SF, har jeg meget respekt for det.
Lad os bare konstatere, at denne lov har vi behandlet nu i det politiske rum i 5 måneder.
Vi har besvaret 90 spørgsmål, holdt en eksperthøring om det, sendt den ene rapport efter den anden.
Og i udvalget har der været, forstår
jeg, en meget, meget, meget seriøs diskussion om de her ting.
Jeg er helt imponeret over den vilje, udvalgsmedlemmerne har udvist i denne sag.
Det er meget flot, meget imponerende.
Så det er et oplyst Folketing, vi står over for her. Til hr. Kristian Thulesen Dahl: Med hensyn til direktivet opfatter vi direktivet som klart; der er ikke nogen fortolkningsmuligheder set fra den danske regerings side og fra flertallets side.
Vi er jo uenige i, at der er det forbud.
Sådan er det.
Det forbud har vi været uenig i sammen med andre små lande; vi har også fået skrevet ind, at det har vi ret til at kæmpe for at få ændret, og det vil vi selvfølgelig blive ved med. Sagen er jo bare den, at vi bliver nødt til som danske lovgivere at forholde os til den direktivtekst, der er.
Den forholder vi os til, og inden for den er der slet ikke nogen fortolkningsmuligheder, som vi ser det.
Det kan være, der er andre, der har andre fortolkninger af det, men vi ser ikke, at der er andre fortolkninger af det. Jeg har altså tilkendegivet - og der er jeg sådan set enig med Dansk Folkeparti - at det er en urimelighed, men som i så mange andre ting i politik er det et spørgsmål om, at man får noget og tager noget.
Da den daværende regering indgik den aftale, var det også med støtte fra V og K.
Det står vi selvfølgelig stadig fast på, og det gør den daværende regering også.
Til fru Louise Frevert: Jamen jeg synes ikke, det er et problem, at vi er dydsmønstre.
Hvorfor er det et problem, at vi overholder de aftaler, der er indgået?
Jeg kan slet ikke se, at der er noget problem i det.
De andre lande er bare langsommere i optrækket, end vi er.
Nogle er slet ikke startet, som fru Louise Frevert er inde på.
Vi har behandlet denne lov meget effektivt, og der er ingen som helst ting vundet ved at udsætte det nogle måneder.
Jeg vil godt sige, at infosocdirektivet skal være gennemført i national ret senest den 22. december 2002.
Det er sådan, det er.
Men denne sag er lidt vigtigere end bare lige direktivet, for vores gennemførelse som medlemsstater er nødvendig for, at EU og medlemsstaterne kan ratificere de WIPO-traktater om ophavsret i en digital tidsalder, der er lavet.
Derfor er Kommissionen altså ekstremt opmærksom på, om medlemsstaterne gennemfører direktivet til tiden.
Jeg forventer altså, at Kommissionen indleder en såkaldt traktatkrænkelsessag kort tid ind i det nye år mod de lande, der ikke har gennemført direktivet.
Det er en særlig situation, som gør, at Kommissionen bliver nødt til at reagere hurtigt i tilfælde af manglende gennemførelse af infosocdirektivet.
Det er nu bare engang kendsgerningerne.